b'\n_START_ARTICLE_\nNadzor rojstev\n_START_PARAGRAPH_\nNadzor rojstev (imenovano tudi na\xc4\x8drtovanje rojstev, na\xc4\x8drtovanje dru\xc5\xbeine, prepre\xc4\x8devanje zanositve, ali kontracepcija) je vsak na\xc4\x8drt ali metoda za prepre\xc4\x8devanje ali zmanj\xc5\xa1anje verjetnosti zanositve, ne da bi se pri tem izogibali spolnim odnosom. Od umetne prekinitve nose\xc4\x8dnosti se razlikuje po tem, da nadzor rojstev sku\xc5\xa1a prepre\xc4\x8diti, da bi do nose\xc4\x8dnosti sploh pri\xc5\xa1lo, medtem ko splav prekine nose\xc4\x8dnost, ki se je \xc5\xbee za\xc4\x8dela._NEWLINE_Nadzor rojstev je v mnogih kulturah in verstvih kontroverzna politi\xc4\x8dna in eti\xc4\x8dna tema. Obstajajo razli\xc4\x8dne stopnje nasprotovanja, vklju\xc4\x8dno s tistimi, ki nasprotujejo vsakr\xc5\xa1nem nadzoru rojstev razen vzdr\xc5\xbenosti; tistimi, ki nasprotujejo nadzoru rojstev z metodami, ki se jim zdijo\xc2\xa0\xc2\xbbnenaravne\xc2\xab, medtem ko dopu\xc5\xa1\xc4\x8dajo naravno na\xc4\x8drtovanje dru\xc5\xbeine; in tistimi, ki podpirajo ve\xc4\x8dino oblik nadzora rojstev, ki prepre\xc4\x8duje oploditev, vendar nasprotujejo metodam na\xc4\x8drtovanja rojstev, ki oplojenemu jaj\xc4\x8decu prepre\xc4\x8dijo, da bi se pritrdilo na maternico in za\xc4\x8delo nose\xc4\x8dnost.\n_START_SECTION_\nZgodovina nadzora rojstev\n_START_PARAGRAPH_\nNajstarej\xc5\xa1e metode nadzora rojstev so najverjetneje coitus interruptus, pregradne metode, rastlinski abortivi, in poskusi, da bi se spolno zdru\xc5\xbeevali le ob neplodnih dnevih \xc5\xbeenske, pogovorno znano kot koledarska ali ritmi\xc4\x8dna metoda. \xc4\x8ceprav se zdi, kot da bi bila ritmi\xc4\x8dna metoda dobra izbira, podrobnosti menstrualnega cikla \xc5\xbeenske niso odkrile do zgodnjega 20. stoletja. Poleg tega se lahko zaradi stresa ali drugih vplivov menstrualni cikel spremeni, tako da naravne metode spadajo med manj zanesljive._NEWLINE_Coitus interruptus - prekinjen spolni odnos, pri katerem mo\xc5\xa1ki pred izlivom izvle\xc4\x8de penis iz no\xc5\xbenice - je verjetno starej\xc5\xa1i od katerekoli druge oblike prepre\xc4\x8devanja zanositve; ko je bila vzro\xc4\x8dna povezava med vnosom sperme v no\xc5\xbenico in nose\xc4\x8dnostjo znana (ali so nanjo vsaj sumili), so nekateri mo\xc5\xa1ki verjetno za\xc4\x8deli obvladovati navale strasti in se pravo\xc4\x8dasno odmaknili. To ni posebej zanesljiva metoda kontracepcije, saj majhna koli\xc4\x8dina predsemenske teko\xc4\x8dine, ki se izlo\xc4\x8da pred izlivom, \xc5\xa1e vedno vsebuje semen\xc4\x8dice. Vendar zanjo ni treba posebne opreme in je \xc5\xa1e vedno bolj\xc5\xa1a kot ni\xc4\x8d._NEWLINE_Med ljudstvom se je pojavilo prepri\xc4\x8danje, da izpiranje no\xc5\xbenice neposredno po spolnem odnosu prepre\xc4\x8di zanositev, vendar to zaradi narave teko\xc4\x8din in zgradbe \xc5\xbeenskih rodil ne deluje - \xc4\x8de sploh kaj, se pri izpiranju sperma odplakne \xc5\xa1e bolj proti maternici. Rahlo spermicidi\xc4\x8den u\xc4\x8dinek se lahko dose\xc5\xbee z rahlo kislo raztopino vode, vendar v splo\xc5\xa1nem to ni u\xc4\x8dinkovita metoda._NEWLINE_Razlog, da prekinitev odnosa in izpiranje navadno nista zelo u\xc4\x8dinkovita je, da mo\xc5\xa1ki ejakulat tipi\xc4\x8dno sestoji iz pribli\xc5\xbeno 5 ml (1 \xc4\x8dajne \xc5\xbeli\xc4\x8dke) teko\xc4\x8dine, ki prena\xc5\xa1a ve\xc4\x8d kot 500 milijonov semen\xc4\x8dic, od katerih teoreti\xc4\x8dno za povzro\xc4\x8ditev razmno\xc5\xbeevanja zadostuje ena sama. Torej tudi mala koli\xc4\x8dina ejakulata ve\xc4\x8d kot zadostuje._NEWLINE_Poleg tega mo\xc5\xa1ki pred izlivom tipi\xc4\x8dno izpusti majhne koli\xc4\x8dine semenske teko\xc4\x8dine in semen\xc4\x8dic (predsemenske teko\xc4\x8dine), ker je med erekcijo spolno vzburjen in ker no\xc5\xbenica med ob\xc4\x8devanjem penis stimulira. Domnevajo, da je predsemenska teko\xc4\x8dina poskus penisa, da bi navla\xc5\xbeil no\xc5\xbenico, in poskus uravnavanja kislosti \xc5\xbeenske no\xc5\xbenice in mo\xc5\xa1kega se\xc4\x8devoda (kislost povzro\xc4\x8da navadna raba penisa, ki izlo\xc4\x8da urin). Te male koli\xc4\x8dine predsemenske teko\xc4\x8dine lahko vsebujejo ve\xc4\x8d kot 30.000 semen\xc4\x8dic v vsakem brizgu; kot re\xc4\x8deno, za zanositev zadostuje le ena._NEWLINE_Obstajajo zgodovinski zapisi, po katerih so egip\xc4\x8danske \xc5\xbeenske \xc5\xbee okoli leta 1850. pr. n. \xc5\xa1t. uporabljale prepono iz razli\xc4\x8dnih kislih snovi (omenja se krokodilje blato) ter navla\xc5\xbeeno z medom ali oljem, ki naj bi bila do neke mere u\xc4\x8dinkovita pri pobijanju semen\xc4\x8dic. Vendar je pri tem treba vedeti, da je bila mo\xc5\xa1ka spolna celica odkrita \xc5\xa1ele z van Leeuwenhoekovo iznajdbo mikroskopa v poznem 17. stoletju, zato uporabnice pregradnih metod pred tem niso mogle poznati podrobnosti zanositve. Vzhodnja\xc5\xa1ke \xc5\xbeenske so kot prepono uporabljale naoljen papir, Evropejke pa vosek. Kondom se je pojavil nekje v 17. stoletju, sprva izdelan iz \xc5\xbeivalskih \xc4\x8drev. Ni bil posebno priljubljen, niti tako u\xc4\x8dinkovit kot sodobni kondomi iz lateksa, vendar je slu\xc5\xbeil tako za za\xc5\xa1\xc4\x8dito pred zanositvijo, kot tudi v upanju za prepre\xc4\x8ditev sifilisa, ki je pred pojavom antibiotikov stra\xc5\xa1il in uni\xc4\x8deval \xc5\xbeivljenja mnogih._NEWLINE_V \xc4\x8dlove\xc5\xa1ki zgodovini so uporabljali tudi razli\xc4\x8dna splavila. Nekatera od njih so bila u\xc4\x8dinkovita, nekatera tudi ne; tista, ki so bila najbolj u\xc4\x8dinkovita so tudi imela najhuj\xc5\xa1e stranske u\xc4\x8dinke. Ker zau\xc5\xbeitje dolo\xc4\x8denih strupov lahko podre razmno\xc5\xbeevalni sistem \xc5\xbeenske, so \xc5\xbeenske v ta namen pile raztopine z \xc5\xbeivim srebrom, arzenom, in drugimi strupenimi snovmi. Gr\xc5\xa1ki ginekolog Soran je v 2. stoletju n. \xc5\xa1t. \xc5\xbeenskam priporo\xc4\x8dal pitje vode, v kateri kova\xc4\x8di hladijo kovine. Med ljudstvom sta bila kot splavilo znana navadni vrati\xc4\x8d in plaze\xc4\x8da meta, vendar sta oba\xc2\xa0\xc2\xbbdelovala\xc2\xab\xc2\xa0tudi kot strup za \xc5\xbeenske. Ravni dejavnih kemikalij v teh rastlinah, ki bi povzro\xc4\x8dile splav, so dovolj visoke tudi, da po\xc5\xa1kodujejo jetra, ledvice in druge organe, zaradi \xc4\x8desar so zelo nevarne. V \xc4\x8dasih, ko je bilo tveganje zaradi poporodnih komplikacij zelo veliko, pa se je tveganje in stranski u\xc4\x8dinki strupenih u\xc4\x8dinkovin zdelo manj pomembno._NEWLINE_Znano je, da so arabski trgovci kamelam v maternico vstavljali majhen okrogel kamen, da bi na poti prepre\xc4\x8dili njihovo zanositev; koncept, ki je zelo podoben sodobnemu materni\xc4\x8dnem vlo\xc5\xbeku, vendar se ne zdi verjetno, da bi to uporabljali tudi pri ljudeh, saj je bilo vedenje o \xc5\xbeenskih rodilih do 20. stoletja zelo omejeno, kirur\xc5\xa1ke tehnike pa slabe. Pred letom 1939 so \xc5\xbeenskam v maternico kot sredstvo proti zanositvi vstavljali Gr\xc3\xa4fenburgov obro\xc4\x8d, upogljiv obro\xc4\x8d iz srebrne \xc5\xbeice._NEWLINE_Oralna kontracepcija se ni pojavila do srede 20. stoletja, ko so znanstveniki bolje razumeli proces zanositve, napredek v biokemiji pa je omogo\xc4\x8dil izolacijo (in pozneje sintezo) hormonov, ki nadzorujejo menstrualni cikel. Prva kontracepcijska tableta - Enovid - se je po Pincusovih raziskavah v 1950. v ZDA pojavila leta 1960.\n_START_SECTION_\nProtestantstvo\n_START_PARAGRAPH_\nNa splo\xc5\xa1no je kr\xc5\xa1\xc4\x8danstvo imelo me\xc5\xa1ane poglede na nadzor rojstev in njegovo vlogo v dru\xc5\xbebi. Pred letom 1930 so v glavnem vse ve\xc4\x8dje veje kr\xc5\xa1\xc4\x8danstva, vklju\xc4\x8dno z glavnima reformatorjema, Luthrom in Calvinom, obsojale nadzor rojstev. To stali\xc5\xa1\xc4\x8de je omilila lambeth\xc5\xa1ka konferenca anglikanske cerkve leta 1930 in ve\xc4\x8dina protestantskih skupin je v 20. stoletju sledila temu zgledu, \xc4\x8deprav nekateri posamezni protestanti zagovarjajo tradicionalen pogled, da je uporabljati kontracepcijo narobe._NEWLINE_Stali\xc5\xa1\xc4\x8de protestantske ameri\xc5\xa1ke evangeli\xc4\x8danske luteranske cerkve, ki zajema ve\xc4\x8dino luteranskih cerkva v ZDA, je, da je treba pare, ki se ne \xc4\x8dutijo poklicani, da bi zanosili, spo\xc5\xa1tovati in da se od njih pri\xc4\x8dakuje uporaba varnih in u\xc4\x8dinkovitih kontraceptivov. Druge luteranske in prezbiterijanske organizacije, kot tudi protestantske skupine na splo\xc5\xa1no, imajo lahko druga\xc4\x8dne poglede._NEWLINE_Tudi stali\xc5\xa1\xc4\x8de evangeli\xc4\x8danske cerkve na Slovenskem je, da na\xc4\x8drtovanje dru\xc5\xbeine s kontracepcijskimi sredstvi ni greh, ter da je omejevanje spolnosti samo na reprodukcijo protinaravno. Ta cerkev vernicam tudi dopu\xc5\xa1\xc4\x8da umetni splav kot re\xc5\xa1itev v nekaterih izjemnih primerih, ter se zavzema za dru\xc5\xbeine s toliko otroci, da imajo lahko zagotovljeno dostojno \xc5\xbeivljenje.\n_START_SECTION_\nKatoli\xc5\xa1tvo\n_START_PARAGRAPH_\nKatoli\xc5\xa1ka cerkev \xc5\xbee od nekdaj zgodovinsko dokumentirano moralno nasprotuje kontracepciji in orgazmom izven popolno naravne spolne zdru\xc5\xbeitve zakoncev. Avtor v Barnabinem pismu iz 2. stoletja obravnava nemoralnost oralnega seksa za samoumevno._NEWLINE_Uradno stali\xc5\xa1\xc4\x8de katoli\xc5\xa1ke cerkve glede nadzora rojstev je zelo jasno izra\xc5\xbeeno v encikliki Casti Connubii, ki jo je konec leta 1930, kot odgovor na takratno anglikansko sprejetje umetne kontracepcije v primeru smrtne nevarnosti, sprejel pape\xc5\xbe Pij XI., pri \xc4\x8demer se je skliceval tudi na do takrat neprekinjeno tradicijo kr\xc5\xa1\xc4\x8danstva in kr\xc5\xa1itelje proglasil za smrtne gre\xc5\xa1nike._NEWLINE_Leta 1968 je pape\xc5\xbe Pavel VI. izdal spis Humanae Vitae, s katerim je znova prepovedal kemijske in pregradne metode, vendar za nujne primere priporo\xc4\x8dal naravne metode, kot ritmi\xc4\x8dna metoda ali naravno na\xc4\x8drtovanje dru\xc5\xbeine; nekateri menijo, da je to priporo\xc4\x8dilo implicitno zajeto tudi v prej\xc5\xa1nji Casti Connubii. Te metode so znane kot\xc2\xa0\xc2\xbbperiodi\xc4\x8dna vzdr\xc5\xbenost\xc2\xab\xc2\xa0in se smatrajo za moralno druga\xc4\x8dne od dejavnega spreminjanja plodnosti para, saj je modus operandi vzdr\xc5\xbenost, dasi ne ves \xc4\x8das._NEWLINE_Pari, ki se \xc5\xbeelijo cerkveno poro\xc4\x8diti, se morajo udele\xc5\xbeiti predzakonskega te\xc4\x8daja, kjer jim duhovnik in laiki svetujejo, kako se obna\xc5\xa1ati v katoli\xc5\xa1kem zakonu. V preteklosti je duhovnik parom, ki so \xc5\xbeeleli odlo\xc5\xbeiti rojstvo otroka, svetoval ritmi\xc4\x8dno metodo, dana\xc5\xa1nje pare pa usmerja proti u\xc4\x8dinkovitej\xc5\xa1em naravnem na\xc4\x8drtovanju dru\xc5\xbeine._NEWLINE_Cerkev ponavlja svoje stali\xc5\xa1\xc4\x8de, da kondomi niso zadostna za\xc5\xa1\xc4\x8dita pred spolno prenosljivimi boleznimi, kot je AIDS, ker trdi da so dragi, nezanesljivi in ponujajo la\xc5\xbeen ob\xc4\x8dutek varnosti. Namesto kontraceptivov Cerkev priporo\xc4\x8da spolno vzdr\xc5\xbenost in zvestobo v zakonu. Nasprotovanje rimskokatoli\xc5\xa1ke cerkve nadzoru rojstev nekateri kritizirajo, \xc4\x8de\xc5\xa1 da pove\xc4\x8duje rev\xc5\xa1\xc4\x8dino, brezizhodnost in demografsko eksplozijo. Drugi dodajajo tudi, da bi lahko prepre\xc4\x8dila epidemijo aidsa v Afriki, \xc4\x8de bi svojim tamkaj\xc5\xa1njim misionarjem dovolila pou\xc4\x8devati tudi o kondomih. Cerkev v svoj zagovor odgovarja, da je na svetu za vse ve\xc4\x8d kot dovolj hrane in drugih virov, ter da ni korelacije med gostoto prebivalstva in bogastvom ali rev\xc5\xa1\xc4\x8dino, saj so nekatere najbogatej\xc5\xa1e dr\xc5\xbeave sveta gosto naseljene, in obratno. Zagovorniki nadzora rojstev odgovarjajo, da je ekonomska rast, ki omogo\xc4\x8da visoko naseljenost brez rev\xc5\xa1\xc4\x8dine, neposredna funkcija dostopnosti kontraceptivov, saj vodi v manj\xc5\xa1e dru\xc5\xbeine, ki se lahko vzdr\xc5\xbeujejo in svojim otrokom nudijo izobra\xc5\xbeevanje. V tretjem svetu imajo mnogi ljudje ve\xc4\x8d otrok prav zaradi rev\xc5\xa1\xc4\x8dine, saj lahko tako dela in vzdr\xc5\xbeuje dru\xc5\xbeino ve\xc4\x8d ljudi. Zagovorniki nadzora rojstev pravijo, da je odvisnost od otro\xc5\xa1kega dela za\xc4\x8daran krog. Ve\xc4\x8dja dostopnost otrok kot delovne sile teoreti\xc4\x8dno manj\xc5\xa1a njihove mezde; ve\xc4\x8d otrok potrebuje ve\xc4\x8d hrane, zaradi \xc4\x8desar je treba zaposliti ve\xc4\x8d otrok, da jo prislu\xc5\xbeijo._NEWLINE_Poleg argumenta, da je kr\xc5\xa1\xc4\x8danska tradicija pred 20. stoletjem kontracepcijo prepovedovala, so katoli\xc5\xa1ki filozofi ponudili tri vrste filozofskih argumentov. Ti argumenti niso uradno u\xc4\x8denje Cerkve, pa\xc4\x8d pa poskusi, da bi pokazali filozofski argument v tem, kar bi lahko tudi sprejeli na vero._NEWLINE_Sveti Toma\xc5\xbe Akvinski je trdil, da je narobe izvajati dejanje, ki namerno zmoti prvotni namen \xc4\x8dlove\xc5\xa1kega organa. Po njegovi teoriji je mo\xc4\x8d sklepati, da je kontracepcija moralno napa\xc4\x8dna, saj imajo spolni organi za svoj prvotni pomen razmno\xc5\xbeevanje. Nasprotniki tega argumenta trdijo, da motenje prvotnega namena organa ni nujno narobe (npr. zama\xc5\xa1ki za uho proti hrupu, son\xc4\x8dna o\xc4\x8dala, itd.) in da imajo spolni organi za soprvotni namen tudi poglobiti med\xc4\x8dlove\xc5\xa1ko zvezo._NEWLINE_V obrambo Humanae Vitae sta katoli\xc5\xa1ka misleca John Finnis in Germain Grisez dala nov argument. Razmi\xc5\xa1ljala sta o tem, zakaj je ubijati ljudi narobe, in sklenila, da je pri umoru narobe to, da dejavno in zavestno delujemo proti vrednosti \xc4\x8dlove\xc5\xa1kega \xc5\xbeivljenja. Ker je nadzor rojstev, ko ga izvajamo dejavno, z zau\xc5\xbeitjem tablete ali nataknjenim kondomom (ne pa tudi, \xc4\x8de ga\xc2\xa0\xc2\xbbizvajamo\xc2\xab\xc2\xa0nedejavno, tj. z vzdr\xc5\xbenostjo), neposredno uperjen proti tvorbi \xc5\xbeivljenja, pomeni dejanje, ki neposredno in dejavno nasprotuje vrednosti \xc4\x8dlove\xc5\xa1kega \xc5\xbeivljenja, torej je napa\xc4\x8dno. Videti je, da ima argument Finnisa in Griseza za posledico obsodno rabe nesplavitvene kontracepcije za prepre\xc4\x8devanje zanositve tudi v primerih posilstva, vendar katoli\xc5\xa1ka cerkev v teh primerih nima uradnega stali\xc5\xa1\xc4\x8da o moralnosti rabe tak\xc5\xa1nih kontraceptivov (omejene na rabo kondomov ali drugih pregradnih metod ali spermicidov). Ker Cerkev u\xc4\x8di, da je treba \xc4\x8dlove\xc5\xa1ko \xc5\xbeivljenje spo\xc5\xa1tovati od spo\xc4\x8detja, vsaka oblika kontracepcije, za katero je znano, da lahko uni\xc4\x8di \xc4\x8dlove\xc5\xa1ko zigoto, embrijo ali fetus (tableta, materni\xc4\x8dni vlo\xc5\xbeek, vsadek ali postkoitalna tableta) velja za nemoralno._NEWLINE_Kon\xc4\x8dno, mnogo mislecev\xc2\xa0\xc2\xbbpersonalisti\xc4\x8dne \xc5\xa1ole\xc2\xab, najbolj znan je bil Karol Wojty\xc5\x82a, poznej\xc5\xa1i pape\xc5\xbe Janez Pavel II., meni, da je kontracepcija nasprotna z medosebno zvezo, ki bi jo spolni odnos moral utrditi. Najpopularnej\xc5\xa1a oblika tega argumenta trdi, da bi spolna zveza morala vklju\xc4\x8devati popolno medsebojno telesno podarjanje, \xc4\x8de naj ne bi bila slepljenje samega sebe. Kontracepcija pri tem zadr\xc5\xbeuje nekaj bistvenega, namre\xc4\x8d plodnost, torej naj bi bila proti-povezovalna, \xc4\x8deprav se par osebno \xc4\x8duti povezan (da se nekaj zadr\xc5\xbeuje je najbolj jasno pri pregradnih metodah, vendar trdijo, da tudi druge metode zadr\xc5\xbeujejo nekaj, da ne bi bilo podarjeno). Dejanje proti-povezovalnosti naj bi delovalo proti ljubezni v zakonu, zato je to narobe._NEWLINE_Razli\xc4\x8dica tega argumenta pravi, da neza\xc5\xa1\xc4\x8diten spolni odnos naredi par za biolo\xc5\xa1ko enoto, saj njuni organi delujejo skupaj, ter si biolo\xc5\xa1ko prizadevajo za razmno\xc5\xbeevanje, \xc4\x8deprav ob\xc4\x8devanje poteka v \xc4\x8dasu, ko razmno\xc5\xbeevanje biolo\xc5\xa1ko ni mogo\xc4\x8de. Namenoma in dejavno delovati, da razmno\xc5\xbeevanje ni mogo\xc4\x8de, naj bi bilo vsiljevanje lastne volje proti dejavnosti organov, ki domnevno zdru\xc5\xbeujejo par, torej je proti zvezi dveh oseb. Nekateri katoli\xc5\xa1ki misleci so prirejeno razlago z biolo\xc5\xa1ko enoto med spolnim odnosom uporabili tudi proti homoseksualni spolni dejavnosti.\n_START_SECTION_\nIslam\n_START_PARAGRAPH_\nKoran ne vsebuje eksplicitne izjave o moralnosti prepre\xc4\x8devanja rojstev, pa\xc4\x8d pa vsebuje izjave, ki pozivajo k spo\xc4\x8detju. S\xc4\x8dasoma so se oblikovale razli\xc4\x8dne razlage, in v \xc4\x8dasu tega pisanja v spletu zlahka najdemo razprave, ki zavzemajo razli\xc4\x8dna stali\xc5\xa1\xc4\x8da. Zgodnja muslimanska literatura opisuje razli\xc4\x8dne kontracepcijske metode, \xc5\xa1tudija, ki jo je sponzorirala egiptovska vlada pa je ugotovila, da z moralnega stali\xc5\xa1\xc4\x8da ni bil sprejemljiv samo azl (coitus interruptus), pa\xc4\x8d pa katerakoli podobna metoda, ki ni povzro\xc4\x8dala sterilnosti. Razli\xc4\x8dne \xc5\xa1ole islama gledajo na to razli\xc4\x8dno, kot tudi na druga vpra\xc5\xa1anja islamske morale. V Iranu kontracepcijskih metod ne priporo\xc4\x8dajo le poro\xc4\x8denim parom, pa\xc4\x8d pa s plakati in oglasi k njihovi uporabi spodbujajo tudi mladostnike.\n_START_SECTION_\nJudovstvo\n_START_PARAGRAPH_\nDejavno prepre\xc4\x8devanje nose\xc4\x8dnosti je kr\xc5\xa1itev zapovedi\xc2\xa0\xc2\xbbplodite se in mno\xc5\xbeite\xc2\xab\xc2\xa0(Geneza 1:22). Rabinske avtoritete nadalje smatrajo kot mo\xc5\xbeno (ki ni splo\xc5\xa1no sprejeta), da zveza, ki po definiciji ne more voditi v nose\xc4\x8dnost, pomeni\xc2\xa0\xc2\xbbstresanje semena na tla\xc2\xab, Onanov greh (Geneza 38:9)._NEWLINE_Mo\xc5\xbenost kontracepcije se pojavlja v Talmudu (traktat Yevamot 12b), kjer govori o rabi vstavkov za \xc5\xbeenske, ki so premlade, da bi zanosile, so trenutno nose\xc4\x8de, ali dojijo. V vsakem od teh primeru je bodisi \xc5\xbeenska bodisi njen otrok v nevarnosti resnih komplikacij, zato je to podlaga, da mnoge rabinske avtoritete dovoljujejo kontracepcijo, \xc4\x8de bi nose\xc4\x8dnost resno \xc5\xa1kodila \xc5\xbeenski. V teh primerih imajo raje najbolj\xc2\xa0\xc2\xbbnaravno\xc2\xab\xc2\xa0metodo: ker raba kondoma ali vstavka ustvarja fizi\xc4\x8dno pregrado, imajo avtoritete raje tabletke (ali tudi spirale)._NEWLINE_Kontracepcijski ukrepi, ki vodijo v trajno sterilnost, posebno mo\xc5\xa1ko (npr. po vazektomiji), so problemati\xc4\x8dni in sterilizirani mo\xc5\xbe se morda mora lo\xc4\x8diti od svoje \xc5\xbeene (kar temelji na Devteronomiju 23:2)._NEWLINE_Tak\xc5\xa1na pravila glede nadzora rojstev zadevajo tradicionalisti\xc4\x8dne veje judovstva (med drugimi vklju\xc4\x8dno z ultra-ortodoksnimi in moderno-ortodoksnimi sektami) bolj kot ostale, zaradi njihovega striktnega upo\xc5\xa1tevanja \xc5\xbeidovski zakon (halakhah). Ko se ortodoksni \xc5\xbeidovski pari odlo\xc4\x8dajo za rabo kontraceptivov, se v splo\xc5\xa1nem posvetujejo z rabinom, ki ugotovi potrebo za vme\xc5\xa1avanje v naravo in izbere metodo, ki je ustrezna s stali\xc5\xa1\xc4\x8da \xc5\xbeidovskega zakona. Liberalne veje judovstva (vklju\xc4\x8dno z reformisti\xc4\x8dnim, rekonstrukcionisti\xc4\x8dnih in konzervativnim gibanjem; posebej v zahodni dru\xc5\xbebi) te ureditve zadevajo dosti manj, saj je njihov poudarek na priredbi halkhaha sodobnem \xc5\xbeivljenju, namesto da bi mu slepo sledili. Mnogim sodobnim \xc5\xbdidom se zdi, da prednosti, ki jih prina\xc5\xa1a nadzor rojstev - zdravje \xc5\xbeenske, stabilnost dru\xc5\xbeine in prepre\xc4\x8devanje bolezni - bolj podpirajo judovsko zapoved\xc2\xa0\xc2\xbbizberite \xc5\xbeivljenje\xc2\xab\xc2\xa0kot pa kr\xc5\xa1ijo zapoved\xc2\xa0\xc2\xbbplodite in mno\xc5\xbeite se\xc2\xab._NEWLINE_Zanimivo je, da v judovstvu ob\xc4\x8dutno uporabljajo kontracepcijsko tableto mlade neveste. Zakoni dru\xc5\xbeinske \xc4\x8distosti ukazujejo, da do ob\xc4\x8devanja ne sme priti medtem, ko ima \xc5\xbeenska menstruacijo (glej niddah). Mnoge neveste se zato odlo\xc4\x8dijo, da kratek \xc4\x8das uravnavajo svoje mese\xc4\x8dno perilo, da zmanj\xc5\xa1ajo mo\xc5\xbenost menstruacije ravno na poro\xc4\x8dno no\xc4\x8d._NEWLINE_Na splo\xc5\xa1no uvedba oralne kontracepcije v judovskih krogih ni povzro\xc4\x8dila zmede, ki jo je povzro\xc4\x8dila v drugih verskih skupinah. Sledil ji je kup odgovorov rabinskih avtoritet (poskim), ki so dolo\xc4\x8dile pravi odnos do tega novega pojava. Presenetljivo malo je bilo govora o morebitni pove\xc4\x8dani promiskuiteti (znutu).'